CELEX: 32006R1183
Language: sk
Date: 2006-07-24 00:00:00
Title: Nariadenie Rady (ES) č. 1183/2006 z  24. júla 2006 , ktorým sa určuje stupnica Spoločenstva na klasifikáciu jatočných tiel dospelého hovädzieho dobytka (kodifikované znenie)

4.8.2006   
            
            
               SK
            
            
               Úradný vestník Európskej únie
            
            
               L 214/1
            
         
      NARIADENIE RADY (ES) č. 1183/2006
   z 24. júla 2006,
   ktorým sa určuje stupnica Spoločenstva na klasifikáciu jatočných tiel dospelého hovädzieho dobytka
   (kodifikované znenie)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 37,
   so zreteľom na návrh Komisie,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   keďže:
   
               (1)
            
            
               Nariadenie Rady (EHS) č. 1208/81 z 28. apríla 1981, ktorým sa určuje stupnica Spoločenstva na klasifikáciu jatočných tiel dospelého hovädzieho dobytka (3), bolo podstatným spôsobom zmenené a doplnené (4). V záujme jasnosti a prehľadnosti by sa malo toto nariadenie kodifikovať.
            
         
               (2)
            
            
               Pri zaznamenávaní cien a pri intervencii v sektore hovädzieho a teľacieho mäsa by sa mala používať stupnica Spoločenstva na klasifikáciu jatočných tiel dospelého hovädzieho dobytka.
            
         
               (3)
            
            
               Klasifikácia jatočných tiel dospelého hovädzieho dobytka by sa mala vykonať na základe mäsitosti a stupňa pretučnenosti. Kombinácia týchto dvoch kritérií umožňuje rozdelenie jatočných tiel do tried. Takto klasifikované jatočné telá by sa mali identifikovať.
            
         
               (4)
            
            
               Pre zabezpečenie jednotného uplatňovania tohto nariadenia v Spoločenstve je potrebné umožniť kontrolnému výboru Spoločenstva vykonávať kontroly na mieste,
            
         PRIJALA TOTO NARIADENIE:
   Článok 1
   Toto nariadenie ustanovuje stupnicu Spoločenstva na klasifikáciu jatočných tiel dospelého hovädzieho dobytka.
   Článok 2
   Na účely tohto nariadenia sa použijú tieto pojmy:
   
               a)
            
            
               „jatočné telo“: celý trup zabitého zvieraťa, odkrvený, vyvrhnutý a zbavený kože, upravený takto:
               
                           —
                        
                        
                           bez hlavy a bez nôh; hlava je oddelená od jatočného tela pod prvým krčným stavcom a nohy sú oddelené v zápästno-záprstných alebo v zápätno-podpätných kĺboch,
                        
                     
                           —
                        
                        
                           bez orgánov nachádzajúcich sa v hrudnej dutine a v brušnej dutine, s obličkami, obličkovým lojom a panvovým lojom, alebo bez obličiek, obličkového loja a panvového loja,
                        
                     
                           —
                        
                        
                           bez pohlavných orgánov a s nimi spojených svalov a u samíc bez tuku vemena alebo tuku mliečnej žľazy;
                        
                     
         
               b)
            
            
               „jatočná polovica“: výrobok získaný symetrickým rozdelením jatočného tela podľa písmena a) stredom všetkých krčných, chrbtových, bedrových a krížových stavcov a stredom hrudnej kosti a sedaco-lonovej spony.
            
         Článok 3
   Na účely určenia trhových cien sa jatočné telo upravuje bez odstránenia vonkajšieho loja takto, pričom odkrvovací vpich je v súlade s veterinárnymi požiadavkami:
   
               —
            
            
               bez obličiek, obličkového loja a panvového loja,
            
         
               —
            
            
               bez tenkej bránice alebo hrubej bránice,
            
         
               —
            
            
               bez chvosta,
            
         
               —
            
            
               bez miechy,
            
         
               —
            
            
               bez mieškového tuku,
            
         
               —
            
            
               bez loja na vnútornej strane vrchného šálu,
            
         
               —
            
            
               bez hrdelnej žily a priľahlého tuku.
            
         Členské štáty však môžu prijať iné úpravy jatočného tela, ak nepoužijú túto referenčnú úpravu.
   V takých prípadoch sa určí, ako sa prispôsobia tieto úpravy referenčnej úprave v súlade s postupom uvedeným v článku 43 ods. 2 nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (5).
   Článok 4
   1.   Bez toho, aby bolo dotknuté uplatnenie intervenčných pravidiel, jatočné telá dospelého hovädzieho dobytka sa rozdeľujú do nasledujúcich kategórií:
   
               A.
            
            
               jatočné telá mladých nekastrovaných zvierat samčieho pohlavia mladších ako dva roky;
            
         
               B.
            
            
               jatočné telá ostatných nekastrovaných zvierat samčieho pohlavia;
            
         
               C.
            
            
               jatočné telá kastrovaných zvierat samčieho pohlavia;
            
         
               D.
            
            
               jatočné telá zvierat samičieho pohlavia, ktoré sa otelili;
            
         
               E.
            
            
               jatočné telá ostatných zvierat samičieho pohlavia.
            
         V súlade s postupom uvedeným v článku 43 ods. 2 nariadenia (ES) č. 1254/1999 sa ustanovia kritériá na rozlíšenie jednotlivých kategórií jatočných tiel.
   2.   Jatočné telá dospelého hovädzieho dobytka sa klasifikujú na základe postupného hodnotenia:
   
               a)
            
            
               mäsitosti podľa definície uvedenej v prílohe I;
            
         
               b)
            
            
               pretučnenosti podľa definície uvedenej v prílohe II.
            
         3.   Triedu mäsitosti S uvedenú v prílohe I môžu členské štáty použiť na zohľadnenie charakteristických znakov alebo predpokladaného vývoja určitej formy produkcie, a to prostredníctvom dobrovoľného zavedenia triedy mäsitosti, ktorá je lepšia ako existujúce triedy (jatočné telá s dvojitým osvalením).
   Členské štáty, ktoré majú v úmysle využiť túto možnosť, informujú o tom Komisiu a ostatné členské štáty.
   4.   Členské štáty môžu ďalej rozdeliť každú z tried uvedených v prílohe I a v prílohe II najviac na tri podtriedy.
   Článok 5
   1.   Jatočné telá alebo jatočné polovice sa klasifikujú čo najskôr po zabití a táto klasifikácia sa uskutočňuje na samotnom bitúnku.
   2.   Klasifikované jatočné telá alebo jatočné polovice sa identifikujú.
   3.   Pred identifikáciou označením členské štáty môžu nechať odstrániť povrchový loj z jatočných tiel alebo z jatočných polovíc, ak je to vzhľadom na vrstvu loja potrebné.
   Podmienky, v akých sa uplatňuje odstránenie povrchového loja, sa určia v súlade s postupom uvedeným v článku 43 ods. 2 nariadenia (ES) č. 1254/1999.
   Článok 6
   1.   Kontroly na mieste vykonáva kontrolný výbor Spoločenstva zložený z expertov Komisie a z odborníkov určených členskými štátmi. Tento výbor podáva Komisii správu o vykonaných kontrolách.
   V prípade potreby Komisia prijme opatrenia potrebné na zabezpečenie vykonávania jednotnej klasifikácie.
   Tieto kontroly sa vykonávajú v mene Spoločenstva, ktoré ponesie výsledné náklady.
   2.   Pravidlá uplatňovania odseku 1 sa prijmú v súlade s postupom uvedeným v článku 43 ods. 2 nariadenia (ES) č. 1254/1999.
   Článok 7
   Ďalšie ustanovenia špecifikujúce definíciu tried podľa mäsitosti a pretučnenosti sa prijmú v súlade s postupom uvedeným v článku 43 ods. 2 nariadenia (ES) č. 1254/1999.
   Článok 8
   Nariadenie (EHS) č. 1208/81 sa zrušuje.
   Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe IV.
   Článok 9
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. júla 2006
      
         
            Za Radu
         
         
            predseda
         
         M. PEKKARINEN
         
      
   
   
      (1)  Stanovisko Európskeho parlamentu z 27. apríla 2006 (zatiaľ neuverejnené v úradnom vestníku).
   
      (2)  Ú. v. EÚ C 65, 17.3.2006, s. 50.
   
      (3)  Ú. v. ES L 123, 7.5.1981, s. 3. Nariadenie zmenené a doplnené nariadením (EHS) č. 1026/91 (Ú. v. ES L 106, 26.4.1991, s. 2).
   
      (4)  Pozri prílohu III.
   
      (5)  Ú. v. ES L 160, 26.6.1999, s. 21. Nariadenie naposledy zmenené a doplnené nariadením (ES) č. 1913/2005 (Ú. v. EÚ L 307, 25.11.2005, s. 2).
   
      PRÍLOHA I
      MÄSITOSŤ
      Vývoj profilov jatočných tiel, predovšetkým hlavných mäsitých častí (stehno, chrbát, plece)
      
                  Trieda mäsitosti
               
               
                  Opis
               
            
                  S
                  vynikajúca
               
               
                  Všetky profily sú extrémne konvexné (vyklenuté); výnimočne vyvinutá svalovina (dvojité osvalenie)
               
            
                  E
                  výborná
               
               
                  Všetky profily konvexné až silne konvexné; výborne vyvinutá svalovina
               
            
                  U
                  veľmi dobrá
               
               
                  Profily takmer konvexné; veľmi dobre vyvinutá svalovina
               
            
                  R
                  dobrá
               
               
                  Profily takmer zarovnané; dobre vyvinutá svalovina
               
            
                  O
                  priemerná
               
               
                  Profily zarovnané až konkávne (prehĺbené); priemerne vyvinutá svalovina
               
            
                  P
                  slabá
               
               
                  Všetky profily konkávne až silne konkávne; slabo vyvinutá svalovina
               
            
   
      PRÍLOHA II
      PRETUČNENOSŤ
      Vrstva loja na povrchu jatočného tela a v hrudnej dutine
      
                  Trieda pretučnenosti
               
               
                  Opis
               
            
                  1
                  nízka
               
               
                  Žiadna alebo len veľmi slabá vrstva podkožného loja
               
            
                  2
                  mierna
               
               
                  Slabá vrstva podkožného loja, svalovina takmer na všetkých častiach trupu dobre viditeľná
               
            
                  3
                  priemerná
               
               
                  Svalovina je takmer všade pokrytá lojom okrem stehna a pleca, stredne vyvinutá vrstva podkožného loja, hrudná dutina je slabo pokrytá lojom
               
            
                  4
                  silná
               
               
                  Silná vrstva podkožného loja, svalovina na stehne a pleci ešte čiastočne viditeľná, v hrudnej dutine sú výrazné ložiská loja
               
            
                  5
                  veľmi silná
               
               
                  Celý povrch jatočného tela je pokrytý súvislou vrstvou loja; v hrudnej dutine sú výrazné ložiská loja
               
            
   
      PRÍLOHA III
      Zrušené nariadenie v znení neskorších zmien a doplnení
      
                  Nariadenie Rady (EHS) č. 1208/81
               
               
                  (Ú. v. ES L 123, 7.5.1981, s. 3)
               
            
                  Nariadenie Rady (EHS) č. 1026/91
               
               
                  (Ú. v. ES L 106, 26.4.1991, s. 2)
               
            
   
      PRÍLOHA IV
      Tabuľka zhody
      
                  Nariadenie (EHS) č. 1208/81
               
               
                  Toto nariadenie
               
            
                  článok 1
               
               
                  článok 1
               
            
                  článok 2 ods. 1
               
               
                  článok 2
               
            
                  článok 2 ods. 2
               
               
                  článok 3
               
            
                  článok 3 ods. 1
               
               
                  článok 4 ods. 1
               
            
                  článok 3 ods. 2 prvý pododsek
               
               
                  článok 4 ods. 2
               
            
                  článok 3 ods. 2 druhý a tretí pododsek
               
               
                  článok 4 ods. 3 prvý a druhý pododsek
               
            
                  článok 3 ods. 3
               
               
                  článok 4 ods. 4
               
            
                  článok 4
               
               
                  článok 5
               
            
                  článok 5 prvý, druhý a tretí pododsek
               
               
                  článok 6 ods. 1 prvý, druhý a tretí pododsek
               
            
                  článok 5 štvrtý pododsek
               
               
                  článok 6 ods. 2
               
            
                  článok 6 prvý pododsek
               
               
                  článok 7
               
            
                  článok 6 druhý, tretí a štvrtý pododsek
               
               
                  —
               
            
                  —
               
               
                  článok 8
               
            
                  článok 7
               
               
                  článok 9
               
            
                  prílohy I a II
               
               
                  prílohy I a II
               
            
                  —
               
               
                  príloha III
               
            
                  —
               
               
                  príloha IV